Sulík, Richard, podpredseda vlády a minister hospodárstva SR (2021-10-27):
Ďakujem pekne za slovo. Toto je poslednýkrát, čo počas tohto bodu, počas môjho odvolávania vystupujem. Najprv chcem reagovať na pár vecí, ktoré tu odzneli, a potom ešte raz zhrnúť body, ktoré pripravujeme. Tak najprv, Roman, veľmi pekne ti ďakujem. Ja som o tom nevedel, či už, kolegovia, veríte-neveríte, som to nevedel, ale som rád, že teda, že dal si, dal na správnu mieru to, ako je to v Liberálnom dome, a aj, že si sa ma zastal. Ďakujem ti za to. Pán Kočiš, vy tu kritizujete, že Roman Foltin sa k skutkovému stavu, že k skutkovému stavu nepovedal nič. No a teda že iba útočil na kolegov z opozície. Oni začali. To, si myslím, je veľmi dôležité. Roman Foltin by sa určite nevyjadroval, keby to tu nebolo, keby tie útoky o tých kokaínových žúrkach, to je hnusné, podlé, klamlivé ohováranie a je to opakovane. Je to dlho a opakovane. A my sa musíme brániť. A dnes to urobil aj Roman Foltin. Ja som to urobil včera trestným oznámením. No a to, že ale on nepovedal k skutkovému stavu nič, no tak viete, no nie je minister, tak som to ja, ja som tu včera špeciálne s vami dlho debatil a budem to robiť aj dnes, preto som vystúpil v rámci rozpravy, aby všetci ešte mohli dať záverečné faktické pripomienky, a tie si, samozrejme, vypočujem a budem na ne reagovať. Jednu drobnosť k pánovi Kotlebovi. Ten odišiel. Tak hovoril tu, že tým, že ideme zatvoriť Nováky, tak zvýšime dopyt o 6 %. Tak, pán Kotleba, ak ma počúvate, my znížime ponuku o 6 %. Nezvýšime dopyt. To ste nejak si pomýlili. A áno, je to pravda, znížime ponuku o 6 % preto, lebo Nováky sú veľkým zdrojom znečistenia CO2, zbytočným. Ja považujem za úplnú hlúposť páliť uhlie na energiu a ešte aj platiť 100 mil. ročne, 120 mil. Čiže jasné, Nováky treba zatvoriť, ale treba vypadnutý prúd, samozrejme, že nahradiť. Slovensko je dnes takmer sebestačné v prúde, v elektrickej energii, vyrábame si nejakých 94-5 % toho, čo spotrebujeme. V krátkej dobe nabehnú, nabehnú Mochovce III a budeme mierne prebytkoví. Keď nabehnú Mochovce IV, tak vyrobíme približne 10 % viacej elektriny, ako spotrebujeme. To, to nemôže povedať hociktorá krajina o sebe. No tak toľkoto poznámky k tomu, čo tu odznelo, a ešte jednu informáciu pre vás, pán Kočiš, tak zrovna v piatok poobede v Košiciach podpisujem memorandum o využití geotermálneho zdroja v Košiciach. No a teraz dovoľte mi ešte raz zhrnúť, preto, lebo napriek tomu, že som si v mojej úvodnej reči dal teda ako dosť námahu, aby som, aj dostatočný časový priestor, aby som vymenoval, čo sme všetko spravili, tak som aj tak počúval, že nepredložili sme žiadne riešenie, tak ja to spravím v krátkosti ešte raz a možno niektorí ľudia pochopia, že za tým, čo budem hneď teraz rozprávať, je naozaj kus roboty. Tak po prvé presadili sme zákon, ktorý stransparentňuje reguláciu. Keď my chceme znížiť poplatky za reguláciu, ako som už hovoril, cena elektriny sa skladá z dvoch veľkých častí, cena samotnej komodity a cena za distribúciu. Cena za distribúciu je regulovaná a nerastie. Naopak, my ju teraz znižujeme. Ale keď ju znižujeme, potrebujeme transparentnosť. Musíme vedieť nielen my, my to vieme, ale aj verejnosť, čo koľko stojí. Takýto zákon sme presadili, transparentná regulácia prirodzených monopolov v energetike. Po druhé zaviedli sme repowering. To znamená, tá, tie obrovské podpory, čo sme zdedili a ešte päť rokov mali platiť, tak tie sme natiahli na desať rokov. Zároveň sa znižuje tá suma, logicky, to nám otvára priestor na zníženie TPS-ky. Odtiaľto, len odtiaľto máme 60 mil. eur ročne. Za tretie uvoľnenie trhového prostredia v oblasti výroby tepla, tzv. teplárenské nevoľníctvo. To znamená, zúžili sme definíciu vymedzeného územia, kde sa existujúci dodávateľ vie vyjadriť k novému zdroju tepla. Za štvrté. Prijali sme zákon o kritickej infraštruktúre, ktorý, ktorým vieme chrániť, vieme hájiť záujmy štátu, a to preto, lebo tých podnikov kritickej infraštruktúry je 18, a keď chceme, keď by malo dôjsť niekde k predaju nejakého podielu, tak je potrebný súhlas štátu. A cez toto vieme napríklad zablokovať prevodom, ktoré by mohli nebyť v záujme štátu. Po piate. Prijali sme atómový zákon, ktorým sme dosiahli tzv. večnú EIA. Pred chvíľkou to tu odznelo od pána Kotlebu, že Slovensko musí byť v elektrickej energetike, nemôže sa spoliehať na dovoz elektrickej energie. A práve to, to sú, to dnes musíme robiť kroky. Keby sme ten atómový zákon neprijali, tak o... približne o rok vyprší existujúca EIA a jej po nej. A tak ako sa Európska únia uberá takým tým, no jednoducho ja to nechápem, čo stvárajú, tak by sa mohlo stať, že by, tú EIA už nikdy viac nebude možné získať pre ďalší jadrový zdroj v Bohuniciach. Tomu sme zabránili prijatím novely atómového zákona. To bolo teraz čerstvo. Po šieste. Vymenili sme profesora Jahnátka s tým jeho srandovným profesorským titulom za odborníka. Andrej Juris je človek, ktorý celý život robí v energetike, ktorý sa vyzná a ktorý už teraz dokazuje svojimi konkrétnymi činmi a krokmi, že to s reguláciou myslí poctivo, a systematicky znižujeme náklady na distribúciu. Len aby ste vedeli, že je malý regulačný balíček a veľký. A ten malý pripraviť, to je trištvrte roka roboty. Tam sú nastavené nejakým spôsobom procesy, lehoty, to skrátka, nejde to zo dňa na deň, ale je tam odrobenej kus roboty a prvé výsledky bude vidieť od 1. januára budúceho roku, k tomu dôjdem ešte neskôr. Každopádne môžem vám povedať, že mám na stole list od distribučných spoločností, kde sa mi sťažujú, že nový šéf regulačného úradu ich príliš škrtí. To je, ja si myslím, lepšie potvrdenie toho, že Andrej Juris si robí svoju robotu, neexistuje. Po siedme. Vysporiadali sme sa s historickým dlhom. Bol tu ten mladý podpredseda zo SMER-u, to som už včera komentoval. Má to, bohužiaľ, strašne pomýlené v hlave, ale každopádne s tým dlhom sme museli niečo urobiť. To nám zanechal pán Žiga také dedičstvo. Na poslednú chvíľu, pár dní pred vymenovaním vlády podpísal tento dlh a prešiel na, do štátnej kasy, resp. na zodpovednosť vlády. A my sme už nemali inú možnosť, ako sa s tým vysporiadať, a vysporiadali sme sa. Po ôsme. To sú rokovania. Tie sú strašne dôležité. Ja som za posledných dva alebo, za posledné tri mesiace ja som, ja som stratil mladosť v týchto rokovaniach. To nie je len, to nie sú len tie rokovania naozaj významné, ako napríklad so šéfom Gazpromu alebo s ministrom, prepáčte, s podpredsedom Komisie s pánom Šefčovičom, ale to sú množstvo ďalších – či Slovnaft, či Duslo, či elektroenergetika, či SPP, či regulátor – a všetko toto vedie k akejsi koordinácii, aby sme naozaj správne nastavili tie pravidlá. Áno, riešime terajšiu krízu, ale to nestačí. Treba sa dívať aj do budúcna. Treba už dnes nastavovať výhybky, aby sa jednoducho nediali tie prúsery, ktoré sa diali. Po deviate. V Mochovciach. V Mochovciach som bol niekoľkokrát a tam sme si tiež dali s Karolom Galekom veľmi záležať, aby sme tú, ten tretí, tretí reaktor rozchodili. Tam sme tiež zdedili strašidelné veci a na čele s absolútne neschopným projektovým manažérom pánom Morejonom, ktorého si tam nainštaloval Enel, a 34-percentný vlastník štát vo forme svojho zástupcu Petra Žigu to nijak neriešil, nič, skrátka to hlava do piesku, mňa to nezaujíma. Ten pán Morejon nechodil do roboty. On napríklad v období výmeny vlády nebol dva alebo tri mesiace v kuse na mieste, v atómke nebol. Bol v Španielsku, odkiaľ pochádza. Za plat približne 30-tisíc eur mesačne. Nechodil do roboty. Peter Žiga jednoducho s tým nič nerobil. My sme začali konať. My sme začali na to tlačiť a my sme ho konečne vysporiadali z tej fabriky von. Teraz je tam jeden veľmi zdatný expert, ktorý začal svoju prácu a do dvoch rokov to by mal dokončiť. To je konkrétne nábeh Mochovce IV. Vydupali sme si nezávislý audit renomovanej spoločnosti a máme už aj prvé výsledky. To sú, to sú tie zbrane, tie nástroje, ktoré potrebujeme, aby sme v tých Mochovciach vedeli tlačiť. A napríklad v Mochovciach bol problém sa vôbec dostať k podkladom. Nevedel sa náš zástupca, zástupca štátu na technickej úrovni Peter Žiak, nevedel sa on dostať k podkladom. To skončilo tak, že ja som musel zvolať stretnutie na najvyššej úrovni, úplne najvyššej. To znamená, pán Staráček, ktorý je, ktorý je šéf, celosvetový šéf Enelu, pán Křetínský, ktorý je vlastník EPH. S týmito ľuďmi ja som musel jednať, aby tu-tam nejaký Peter Žiak dostal podklady. To takto to v tej fabrike v tej elektrárni fungovalo. Úplne desné. A to sú aj výčitky, i keď, samozrejme, za to hlavné zlyhanie je zodpovedný Enel, to predsa len toto sú aj výčitky voči Petrovi Žigovi, ktorý prakticky vôbec nekonal v tejto veci. Po desiate, to je tiež dôležitý bod, to je ten stress test. Máme dnes čierne na bielom, máme to potvrdené od expertov, ak bude priemerná zima, plynu je dostatok. Ak bude najsilnejšia, najtuhšia zima, aká bola za posledných 20 rokov, tak 8 alebo 9 dní koncom februára bude chýbať plyn. Rovno hovorím, ako to budeme v takomto prípade riešiť, a to, že najväčší odberatelia plynu – menovite Duslo, Malženice, Slovnaft – o niečo znížia svoju spotrebu. Takto sa to robí, do psej matere! povedal by klasik. S týmto aj súvisí náplň zásobníkov. Držať sa percenta, že 74 % je menej ako 100, a preto je to zlé, to jednoducho ukazuje len to, že ten, kto to tvrdí, tak nevie o tom dostatočne. Kapacita zásobníkov stúpla asi o 20 % a je pravda, že tento rok máme menej v zásobníkoch ako pred rokom, ale to preto, lebo prd rokom bol obrovský prebytok z titulu, že výrazne klesol dopyt a nebolo ten plyn tam dávať. Nikto ho nechcel. Takže teraz sme O. K. Toto je dôležitý bod. A v decembri budeme, keď už naozaj zima začne, budeme ten stress test opakovať a koncom januára ho spravíme alebo začiatkom februára ešte raz. Po jedenáste. Slovakia Energy. Zanechali nám tu jeden obrovský prúser, 200-tisíc zákazníkov, ktorí sú rozložení na 120-tisíc zmlúv v plyne, 170-tisíc zmlúv v elektrine, tým, že majú niektorí zákazníci aj, aj, tak preto ich je dokopy menej ako súčet, je ich 200-tisíc, my sme sa o nich postarali. Kebyže to necháme len tak, tak títo ľudia spadnú do spotových cien a sa im ceny za elektrinu a plyn strojnásobia. Tu sa nebavíme o tom, že tri eurá mesačne navyše alebo že MWh plynu bude stáť navyše 80 centov, sa bavíme o tom, že niekomu sa účet za elektrinu strojnásobí. Tomuto sme zabránili v tom prípade tej skrachovanej firmy Slovakia Energy. Po dvanáste. Pásmová TPS. Aj s tým bolo kopec roboty, ale bolo to včera, tak ako som avizoval, bolo to predstavené, táto prezentácia, sú tam tri rôzne návrhy, je to dané na diskusiu, koncom novembra, keď budú na svete už konkrétne precízne dáta od spoločnosti OKTE, tak vie ÚRSO vydať rozhodnutie a od 1. januára to bude platiť. Podnik so spotrebou 30 GWh, to je ten priemyselný podnik, ktorému chceme pomôcť, tak takýto podnik ušetrí státisíce eur. Dnes platí 700, bude platiť približne polovicu, tisíc eur. S týmto, aby sme toto mohli spraviť, súvisí aj 13. krok, forwardov... forwardujeme obnoviteľné zdroje. To znamená, dnes je elektrina drahá, ona sa dá za tú drahú cenu aj v budúcnosti predať, dá sa aj v budúcnosti kúpiť, ale my ideme v budúcnosti predať solárnu energiu, ktorú len v budúcnosti bude, ktorú len v budúcnosti vyrobíme, na tomto sa reálne dá zarobiť, pokiaľ to robia ľudia, ktorí sa v tom vyznajú. SPP je tá spoločnosť, ktorá realizuje celý tento predaj. Nebudem k tomu viac hovoriť, ale toto 13. opatrenie prispieva k tomu, že môžme realizovať tú, tie zľavy na TPS. Tu by som rád odbočil k cenám pre domácnosť. Ako som už hovoril, problém nie je budúci rok v plyne, lebo sa vraciame len na minulý rok. Keď to dáme dokonca do pomeru k hrubej mzde, tak priemerná domácnosť musí menej vynaložiť na plyn, ak ním varí a kúri, to je asi 10 MWh ročne, ako musela pred rokom. Mám tu taký graf... (rečník nachvíľu odišiel od rečníckeho pultu) ... ktorý vám neukážem, lebo som si ho niekde dal, ale to bola tá modrá linka, ktorá klesala. Prosím vás, nerobme paniku z toho. Minulý rok bolo všetko v poriadku, tento rok došlo k anomálii, došlo k výraznému poklesu. My sme sa zachovali k obyvateľom Slovenska úplne korektne a celý ten pokles sme posunuli ďalej na ľudí. Kebyže to nespravíme, tak domácnosti platia tento rok viac a boli by to zisky distribučiek. My sme to posunuli na ľudí, lebo trh klesol, my sme na to reagovali. Teraz trh stúpa, vracia sa na tú úroveň. Problém bude pre domácnosti v roku 2023 a tam som už viedol prvé rokovanie s dvojkou v Enele, ten pán sa volá Simone Mori a takisto ma čaká rokovanie so zástupcami alebo majiteľmi druhého spoločníka v elektrárňach, to je EPH, aby sme urobili Opt and Gap, to znamená opciu na zas... aby sme mali zastropovaný prúd, ale neboli nútení ho zobrať na ten rok 2023, a to keď sa podarí, tak potom domácnosti, sa dá povedať, budú vyriešené. Po pätnáste. Vediem rokovania s Jánom Budajom, dostal som aj dnes k tomu niekoľko otázok. Nie sú to rokovania iba s Jánom Budajom a iba o Envirofonde, ale prebiehajú, a preto o tom, bohužiaľ, dnes nebudem bližšie informovať, ale asi ste si všimli, že, že neklamem, že hovorím pravdu, tak teraz vám hovorím, že tie rokovania vediem, prebiehajú a snáď dospejeme čoskoro k použiteľným výsledkom. Týchto 15 bodov som menoval už včera, reakcia kolegov zo SMER-u bola – Sulík nepredložil jediné riešenie. Chcem dodať ešte jeden, 16. bod, to je AdBlue, AdBlue bude čoskoro problém, to je tá tekutina, ktorá sa vyrába z močoviny a pridáva sa do naftových motorov a AdBlue funguje tak, že nevyrábate ho priamo z plynu. Vy máte na začiatok vstup komodity, ktorá sa volá plyn, vyrábate hnojivo, potom vyrábate močovinu. Potom niekde z močoviny vedľajší produkt je AdBlue, ale keď prestanete vyrábať hnojivo, nevyrobíte ani AdBlue, lebo nemáte už tie medziprodukty. Tomuto sa hovorí chemicko- technologický proces, ktorý, ktorý nezmeníte, lebo je daný fyzikálnymi vlastnosťami atómov a molekúl. Duslo Šaľa má ten problém, že nevie predať tento, toto Ad... prepáčte, nevie predať hnojivá, lebo tým, že je výrazne vyšší plyn, sú výrazne vyššie, drahšie hnojivá, lenže po nich dnes nie je dopyt, nevedia ich predať, preto hrozí, že odstavia výrobu AdBlue. Toto sa ozaj stane, toto sa už aj stalo napríklad v Poľsku – tam odstavili výrobu AdBlue – a v Nemecku, kde ju redukujú. Preto je dopyt po AdBlue. Nie, tu na Slovensku nie je problém, Duslo vyrába, zatiaľ. Ale problém je v Poľsku. A čo teraz robia priekupníci z Poľska? Chodia sem a „rabujú“ slovenské pumpy, oni to, samozrejme, že zaplatia, lenže taká nádrž na pumpe, bežnej pumpe má asi 3 000 litrov, nádrž sa naplní, 3 000 litrov, na druhý deň príde maník a vytankuje z toho 1 500-2 000 na korbu do tých IDC, či jak sa to volá, zásobníkov, také tie mreže, čo sú tie tisíclitrové nádoby. A zaplatia normálnu cenu, lebo v Poľsku to predá za dvojnásobok. Toto je problém a tam teda som dohodol nasledovné. Jednak Štátne hmotné rezervy nakúpili pre potreby štátu 500-tisíc litrov, alebo teda dostali pokyn nakúpiť, a po druhé, dohodol som s Duslom, že všetku produkciu, ktorú majú nad pevné dlhodobé zmluvy, tak nebudú ju predávať distribútorom a priekupníkom, budú ju predávať Slovnaftu a Slovnaft bude na pumpách predávať iba množstvá pre vlastnú spotrebu. Takto chceme na jednej, takto chceme zabezpečiť, aby motoristi a tí, čo bežne potrebujú, aby mali toto AdBlue pre svoju potrebu a aby to nedostali priekupníci. Táto dohoda je plne dobrovoľná, ale tiež to stojí skrátka rokovania a času a musíte sa stretávať a riešiť aj kadejaké iné súvisiace veci, ale toto je teraz aktuálne výsledok. Týchto 16 bodov je urobených teraz k tomuto momentu. Nevystihuje to celú moju prácu ani to, čo je všetko rozbehnuté, ale... A ja zase chápem, že veľa ľudí jednoducho nechce platiť viac za energiu, chápem aj to, že opozícia, i keď teda je to najmä, najmä sú to kolegovia zo SMER-u, chodia, podsúvajú, že tutok za vysoké ceny energií môže Sulík, ale no jednoducho nie je to tak. A teraz som vám predniesol, čo všetko som v tejto veci podnikol, sú to ešte aj iné veci, každý, kto bude mať záujem, mi môže napísať a budem ho informovať. Ja vám veľmi pekne ďakujem za pozornosť a takto na záver chcem vás poprosiť o vyslovenie dôvery, teda o nevyslovenie nedôvery, tak by to bolo asi lepšie, teda aby ste hlasovali každopádne proti. Tak ďakujem vám pekne. (Potlesk.)